Інтэлектуальная гульня

“СЛАВУТЫЯ ІМЁНЫ БАЦЬКАЎШЧЫНЫ”

(для вучняў IX—X класаў)

настаўнік беларускай мовы

і літаратуры Т.У.Казлова

**Мэты:** падагульніць, пашырыць і сістэматызаваць веды вучняў пра славутых людзей айчыннай гісторыі;

- развіваць уменне лагічна мысліць, рабіць параўнанні, вывады, падагульненні, а таксама памяць, вобразнае мысленне, кемлівасць, знаходлівасць;

- абуджаць ва ўдзельнікаў мерапрыемства пачуццё нацыянальнай і чалавечай годнасці, цікавасць да гісторыі Беларусі, яе культурнай спадчыны, любоў да роднай зямлі.

Форма: інтэлектуальная гульня.

Эпіграф:

У падзеях мінулага — нашы карані. А дрэва без карэння не можа ні існаваць, ні тым больш прыносіць плады (Уладзімір Караткевіч).

*Падрыхтоўчая работа*

Кожная каманда павінна загадзя падрыхтаваць у якасці дамашняга задання назву каманды, дэвіз, эмблему. Капітаны ў пачатку гульні прадстаў-ляюць свае каманды, расказваюць, пад якім дэвізам будуць працаваць, паказваюць сваю эмблему.

На абдумванне пытанняў даецца 1—2 хвіліны. Калі не адкажа каманда, адказаць мае права клас або прысутныя гледачы на гульні. Улічваецца правільнасць, дакладнасць, уменне будаваць вуснае выступленне лагічна, паслядоўна, вобразна.

Сцэнарый мерапрыемства

1. Арганізацыйны момант.

2. А**б’яўленне тэмы гульні, вызначэнне яе мэты, пастаноўка праблемы, знаёмства з умовамі інтэлектуальнага спаборніцтва.**

Настаўнік. Даўно вядома: калі са студні не чэрпаць, то яна перасохне, заплыве глеем. Сёння мы сабраліся разам, каб прыйсці да крыніцы, што ўжо некалькі стагоддзяў жывіць, сілкуе нашу памяць. Ключ да дзвярэй, за якімі гэтая крыніца, мае толькі той, хто захаваў «канал сувязі» з продкамі — памяць пра іх. У крывічоў існаваў звычай: калі юнак не ведаў продкаў да пятага калена, то ён не меў права звацца мужчынам. Такому ча- лавеку не давяралі, яго наогул маглі выгнаць з паселішча, бо лічылася, што бяспамятны лёгка зробіцца здраднікам.

Мне хочацца прыгадаць словы вядомага літаратуразнаўца Адама Мальдзіса, які вобразна заўважыў, што чалавека можна параўнаць з птахам, адно крыло ў якога — мінулае, другое — будучае. Калі не дзейнічае адно крыло, то птах траціць раўнавагу, арыентацыю ў часе і прасторы і непазбежна падае ў прорву бездухоўнасці. Калі ў чалавека няма патры- ятычных пачуццяў, ён становіцца перакаці-полем, ператвараецца ў адсохлую ад каранёў траву-пералёт, яму ўсё роўна, што гіне: культура, памяць ці зямля.

I вось сёння мы яшчэ раз прыгадаем наша мінулае, каб лепш асэнсаваць нашу сучаснасць, прадбачыць будучыню.

Мы павінны памятаць тых, чыімі імёнамі ганарыцца сёння Бацькаўшчына.

**3. Асноўная частка.**

Ход гульні

I конкурс — на лепшую назву каманды, дэвіз і абарону на літаратурным матэрыяле.

Першая каманда — «Постаці мінуўшчы**ны».**

Дэвіз: Хто не ведае мінулага, той губляе будучае.

Абарона: Мы назвалі каманду «Постаці мінуўшчыны», каб адлюстраваць гісторыю нашых продкаў, паказаць прыгажосць старажыт- най Беларусі, успомніць вядомыя імёны, расказаць пра звычаі нашых продкаў. Менавіта яны адрозніваюць адзін народ ад другога. Як гаворыць М. Гусоўскі ў аповесці «Час чумы»: «Лепшыя з іх — такая ж святыня, як мова і воля». Мы не хочам ператварацца ў адсохлую ад каранёў траву-пералёт, якую нібы ветрам адносіць ад звычаяў і абрадаў, якіх трымаліся продкі. Таму мы павінны ведаць, памятаць і шанаваць гісторыю нашых продкаў.

Другая каманда — «Белая Русь».

Д э в і з: Хто к нам з мячом прыйдзе, той ад мяча і згіне.

Абарона: Назву нашай каманды можна тлумачыць па-рознаму. Яна такая ж, як і назва нашай краіны. Некаторыя лічаць, што Беларусь так называецца таму, што ўсе людзі раней тут былі прыгожыя, яснавокія, са светлымі валасамі і блакітнымі вачамі. Другія людзі мяркуюць, што краіну назвалі Белай Руссю таму, што тут не было войнаў. Мангола-татарскае нашэсце не кранула Беларусь. Яна засталася чыстай і белай. Вось і мы сёння паспрабуем быць чыстымі ў сваіх думках і памкненнях.

**ІІ конкурс — «Хто гэта?»** *(Па апісанні героя пазнайце яго.)*

1. Князёўна, ігумення, настаўніца, выдатная асветніца, першая беларуская мецэнатка, святая, якая лічыцца апякункаю нашай зямлі. (Ефрасіння Полацкая.)

2. Гісторык і знаўца роднай прыроды, філосаф і гуманіст, але найперш паэт Кароны і Княства. (М. Гусоўскі.)

3. Чалавек невычэрпнай энергіі і ініцыятывы, усходнеславянскі перша- друкар, вучоны-энцыклапедыст, медык, батанік, астраном, паэт, асветнік, па трыёт і гуманіст. (Ф. Скарына.)

4. Ен быў перш дыпламатам, паслом, мецэнатам. Запрасіў М. Гусоўскага ў складзе дыпламатычнай місіі наведаць Рым. (Эразм Вітэліус.)

5. Адзін з выдатных кіраўнікоў і палітыкаў Вялікага Княства Літоўскага, за сваю дзейнасць атрымаў найменне Вялікі, яго вобраз створаны ў паэме «Песня пра зубра»: ён высакародны, справядлівы, але патрабавальны, умеў спагадаць, але жорсткі ў адносінах да злачынцаў і хабарнікаў. (Князь Вітаўт.)

6. Дзеяч беларускай культуры, гуманіст, філосаф, асветнік, актыўны ўдзельнік рэфармацыйнага руху ў Беларусі, адзін з заснавальнікаў славутай Нясвіжскай друкарні. (Сымон Будны.)

7. Паслядоўнік Ф. Скарыны, кнігавыдавец і перакладчык, асветнік і гуманіст, заснаваў друкарню, дзе выдаў «Евангелле», тэкст якога надрукаваны на царкоўнаславянскай і старабеларускай мовах. (Васіль Цяпінскі.)

8. Рэлігійны дзеяч, асветнік, вучыў царскіх дзяцей у Маскве, пісьменнік, аўтар кніг «Буквар языка славенска», «Псалтыр рыфматворная», «Рыфма- лагіён», «Вертаград мнагацветны» . (Сімяон Полацкі.)

**ІІІ конкурс — «Хто ён, герой мінулага?»** *(Па дзеяннях і справах героя пазнайце яго.)*

1. Людзям чыніў суды,

Радзіў князям гарады,

А сам уночы воўкам рыскаў…

(Усяслаў Чарадзей.)

2. Перапісвала кнігі сваімі рукамі, ёсць легендарныя звесткі, што яна стварала летапіс, заказала выраб адмысловага крыжа з рэліквіямі, у канцы жыцця выправілася ў паломніцтва ў Іерусалім. (Ефрасіння Полацкая.)

3. Галоўны арганізатар паўстання ў Беларусі і Літве XIX стагоддзя, наладзіў выпуск першай беларускай газеты «Мужыцкая праўда». (Кастусь Каліноўскі.)

4. Ён быў кнігавыдаўцом і публіцыстам. У 1562 г. надрукаваў «Катэхізіс», напісаны ў форме пытанняў і адказаў, выказваўся за развіццё культуры і адукацыі на роднай мове. (Сымон Будны.)

5. Перад багаццем і шчасцем зямным пастаянна ставіў багацце духоўнае —

злата дзяржавы. (Князь Вітаўт.)

6. Пачынальнік новай беларускай літаратуры, драматург, які ствараў наш нацыянальны тэатр і яго рэпертуар, аўтар першай беларускай оперы, вершаваных аповесцей, у якіх выразныя фальклорныя матывы, паэтызуецца народнае жыццё і побыт. (В. Дунін-Марцінкевіч.)

7. Па яе ініцыятыве будаваліся цэрквы, заснавала мужчынскі і жаночы ма- настыры, дзе былі арганізаваны школы і скрыпторыі. *(Ефрасіння Полацкая*.) 8. «Сэрца і адвагу гартаваў на аблавах, у высачках звера». (Князь Вітаўт.)

9. Па адукацыі ён быў юрыстам, працаваў у судовых установах, вёў адвакацкую практыку, абараняючы правы простых, звычайных людзей, "яго літаратурная творчасць і грамадская дзейнасць абуджалі нацыянальную самасвядомасць беларусаў. (Ф. Багушэвіч.)

10. Рэлігійны дзеяч, епіскап, які ствараў царкоўна-літаратурныя творы (словы, казанні, павучанні, малітвы, прытчы), быў майстрам прамоўніцкага красамоўства, за што сучаснікі называлі яго Златавустам. (Кірыл Тураўскі.) 11. Стаў доктарам медыцыны ў Падуанскім універсітэце, заснаваў на тэрыторыі Беларусі першую друкарню, увёў у свае выданні ілюстрацыі, апошнія гады жыцця правёў у Празе, дзе служыў лекарам і садоўнікам пры каралеўскім двары. (Ф. Скарына.)

12. Паэт-рамантык, класік польскай літаратуры, які нарадзіўся на бела- рускай зямлі, яго творчасць зрабіла вялікі ўплыў на развіццё беларускай літаратуры; ён высока ацэньваў вартасці беларускай мовы, шырока звяртаўся да сюжэтаў, вобразаў, матываў беларускага фальклору і міфалогіі. (Адам Міцкевіч.)

**ІV конкурс — «Славутыя палачанкі».**

*(Па імені, якое дадзена ад нараджэння — свецкім, — трэба ўспомніць, назваць імя, якім ахрысцілі ў царкве)*

1. Рагнеда. *(Анастасія.)*

2. Гардзіслава. *(Еўдакія.)*

3. Прадслава. (Ефрасіння.)

4. Звеніслава. (Еўпраксія.)

**V конкурс — «Класікі літаратуры».** *(Па прыведзеных фактах і звестках трэба назваць імя пісьменніка.)*

1. Вытанчаны мастак слова, які ўзбагаціў беларускую паэзію новымі для яе вершаванымі формамі. Разам з Янкам Купалам лічыцца пачынальнікам санета, распачаў урбаністычную паэзію, пачынальнік традыцыі беларускага перакладу, беларускай прафесійнай крытыкі. (Максім Багдановіч.)

2. 3 якога верша ўзяты наступныя радкі? Назавіце імя аўтара.

Мора вуглем цяпер стала,

Мора з дна цяпер гарыць,

Мора скалы пазрывала,

Мора хоча горы змыць.

*(«Мора» Цёткі.)*

3. Каму належаць наступныя паэтычныя радкі?

Малюся я небу, зямлі і прастору,

Магутнаму Богу — Ўсясвету малюся,

Ва ўсякай прыгодзе, ва ўсякую пору

За родны загон Беларусі. *(Янка Купала.)*

4. Паэт, які меў каля дзясятка псеўданімаў (Адзін з «парнаснікаў»; Вайдэль- ота; Здарэнец, Марка Бяздольны, Стары Мінчук і інш.), пэўны час быў рэ- дактарам газеты «Наша ніва», увайшоў у гісторыю беларускай літаратуры як паэт, драматург, публіцыст, перакладчык, адзін з заснавальнікаў літаратурнай мовы, меў званні народнага паэта Беларусі і акадэміка Акадэміі навук БССР. (Янка Купала.)

5. 3 якога верша ўзяты наступныя радкі? Назавіце імя аўтара.

Сорак гадоў б'юся,

Ніяк не звярнуся,

Ніяк не натраплю Вадзіцы хоць каплю,

Ды такой вадзіцы,

Ды з такой крыніцы,

Што як хто нап'ецца,

Дык вольным стаецца.

*(«Мая дудка» Ф. Багушэвіча.)*

6. Каму належаць наступныя паэтычныя радкі? '

Ты, мой брат, каго зваць беларусам,

Роднай мовы сваёй не цурайся;

Як не зрокся яе пад прымусам,

Так і вольны цяпер не зракайся. *(Алесь Гарун.)*

7. Ён нарадзіўся ў вёсцы Малая Багацькаўка на Магілёўшчыне, удзельнік Першай сусветнай вайны, пра якую распавёў у сваіх апавяданнях і запісках «На імперыялістычнай вайне», з’яўляецца адным з пачынальнікаў эпічнага жанру, інтэлектуальна-філасофскай, лірычнай, дакументальнай прозы ў беларускай літаратуры, аўтар грунтоўнага літаратуразнаўчага даследавання «Гісторыя беларускае літаратуры». (Максім Гарэцкі.)

8. 3 якога верша ўзяты наступныя радкі? Назавіце імя аўтара.

Трэба з сталі каваць, гартаваць гібкі верш,

Абрабіць яго трэба з цярпеннем.

Як ударыш ты ім, — ён, як звон, зазвініць,

Брызнуць іскры з халодных каменняў.

( «Песняру» М. Багдановіча.)

9. Каму належаць наступныя паэтычныя радкі?

І люб і смуцен час прыгоды,

Калі душа ўсяе прыроды

3 тваёю злучыцца душою

Ў адным суладдзі і настроі! *(Якуб Колас.)*

10. Нарадзіўся ў сям’і лесніка, па прафесіі — настаўнік, у літаратуры «нашаніўскага» часу выступаў пад рознымі псеўданімамі, адзін з іх — Та- рас Гушча, яго паэму называць мастацкай энцыклапедыяй жыцця беларускага сялянства на мяжы стагоддзяў. (Якуб Колас.)

11. 3 якога верша ўзяты наступныя радкі? Назавіце імя аўтара.

Лісцікі зеленяй хваляцца

Небу панятлівай мовай:

Росамі мыюцца раніцай,

Песцяцца сонцам паўднёвым.

( «Явар і каліна» Янкі Купалы.)

12. Каму належаць наступныя паэтычныя радкі?

Веру, братцы: людзьмі станем,

Хутка скончым мы свой сон,

На свет божы шырэй глянем,

Век напіша нам закон. *(Цётка.)*

**VI конкурс — «Славутыя беларусы замежжа».** *(Па прыведзеных фактах і звестках трэба назваць вядомае імя.)*

1. Выдатны даследчык, геолаг, мінеролаг, займае важнае месца ў гісторыі навукі і культуры Беларусі, Чылі, Польшы і Літвы, у 1867 г. быў абраны рэктарам Чылійскага ўніверсітэта і пераабіраўся чатыры разы, на- цыянальны герой Чылі. (Ігнат Дамейка.)

2. Прадстаўнік старажытнага беларускага роду, палітычны і ваенны дзеяч Рэчы Паспалітай, кіраўнік нацыянальна-вызваленчага паўстання 1794 г.. удзельнік вайны за незалежнасць ЗША, нацыянальны герой Беларусі, Польшы і ЗША, ганаровы грамадзянін Францыі. (Тадэвуш Касцюшка.)

3. Таленавіты кампазітар, стварыў славуты паланэз «Развітанне з Радзімай», дзяржаўны і ваенны дзеяч Вялікага Княства Літоўскага і Рэчы Паспалітай, жыў у Слоніме, дзе заснаваў шэраг мануфактур, друкарню, тэатр, капэлу, балетную школу, па яго ініцыятыве пачаў будавацца канал, які злучаў басейны Балтыйскага і Чорнага мораў. (Міхал Агінскі.)

4. Ён нарадзіўся на беларускім Палессі; мастак-графік, які атрымаў вядомасць праз стварэнне серый гістарычных пейзажаў, якія зафіксавалі былую славу, веліч і культуру беларускага, літоўскага, польскага і ўкраінскага народаў, да нашых дзён дайшло 1060 малюнкаў мастака; захапляўся музыкай, сябраваў з Ф. Шапэнам, з’яўляецца піяністам і кампазітарам, адзін сезон (1847) быў дырэктарам Італьянскай оперы ў Парыжы. Сябраваў таксама з Ф. Лістам, А, Міцкевічам, I. Дамейкам. (Напалеон Орда.)

VII конкурс — «Тлумачэнне слоў». *(Растлумачце значэнне ўстарэлых слоў і выразаў. У дачыненні да каго ці пра што можна так сказаць?)*

1. Рака, жыціе, біскуп.

2. Эпоха Адраджэння, летапіс, нунцый.

3. Легенда, інстрыгатар, дойлід.

4. Біблія, мецэнат, штандар.

*Тлумачальны слоўнік*

Рака — своеасаблівы куфар з мошчамі (у дачыненні да мошчаў Ефрасінні Полацкай).

Жыціе — жанр старажытнай літаратуры, які апавядае пра жыццё духоўнай ці свецкай асобы, прызнанай царквой святой («Жыціе Ефрасінні Полацкай»).

Біскуп — святар.

Эпоха Адраджэння — ХІУ—XVI стст. Эпоха вызначаецца развіццём гарадоў, гандлю, вядома вялікімі геаграфічнымі адкрыццямі, развіццём навукі, тэхнікі, кнігадрукавання. Іншая назва — Рэнесанс.

Летапіс — твор, у якім у лаканічнай, сціслай форме апавядаецца пра найболып значныя падзеі з жыцця краіны, княства, горада або асобы («Летапіс вялікіх князёў літоўскіх» і інш.).

Нунцый — пасол, які выконвае пэўнае дару- чэнне, місію.

Легенда — фальклорнае фантастычнае апавя- данне, якое падаецца, успрымаецца як верагод- нае, хоць яно і не пацверджана гістарычнымі фактамі («Дамавікова ўдзячнасць» і інш.).

Інстрыгатар — абвінаваўца.

Дойлід — чалавек, які займаўся будаўніцтвам (дойлід Іаан пабудаваў Спаса-Праабражэнскую царкву).

Біблія — зборнік твораў фальклорнага і літаратурнага паходжання.

Мецэнат — чалавек, які матэрыяльна падтрымлівае якую-небудзь справу, апякун, фундатар. Першай мецэнаткай на Беларусі была Ефрасіння Полацкая.

Штандар — сцяг.

VIII **конкурс — «Дыктант-віктарына для капітанаў».**

1. Ефрасіння Полацкая была ўнучкай... (...князя Усяслава.)

2. Якімі землямі валодаў князь Вітаўт? *(Землямі Вялікага Княства Літоўскага.)*

3. Манах дойлід Іаан пабудаваў царкву. Якую? *(Спаскую, або Спаса-Праабражэнскую, у Полацку.)*

4. На якой мове была напісана паэма «Песня пра зубра»? (Лацінскай.)

5. У дванаццацігадовым узросце юная Прадслава... (...пастрыглася ў манашкі.)

6. Пад канец жыцця Ефрасіння Полацкая зрабіла падарожжа ў... (...Іерусалім.)

7. Усяго Ф. Скарына выдаў... У Вільні ён надрукаваў... *(...23 кнігі Бібліі. ...«Малую падарожную кніжку», «Апостал».)*

8. Кім працаваў бацька М. Гусоўскага? (Палясоўшчык, паляўнічы.)

9. Народны майстар Лазар Богша зрабіў славуты... (...крыж Ефрасінні Полацкай.)

10. Ф. Скарына і М. Гусоўскі былі яркімі прадстаўніком эпохі... (..Адраджэння.)

11. Як называецца адмыслова апрацаваная скура буйной рагатай жывёлы, ягнят, свіней, што выкарыстоўвалася як асноўны матэрыял для пісьма ў сярэднявечнай Еўропе? (Пергамент.)

12. Кожная Скарынава кніга суправаджалася... (...прадмовай, пасляслоўем.)

13. У выдадзеных кнігах Ф. Скарына змясціў... (...партрэты, гравюры.)

14. Што дало штуршок да напісання М. Гусоўскім паэмы «Песня пра зубра»? *(Сустрэча з рымскім імператарам Львом X, пабачаная ім карыда ў Рыме.)*

15. Які год лічыцца пачаткам кнігадрукавання ў Беларусі? Як называлася першая надрукаваная Ф. Скарынам кніга? (1517 г. — выйшла ў свет першая кніга Ф. Скарыны «Псалтыр».)

16. Што такое батлейка? *(Старажытны беларускі лялечны тэатр.)*

17. Назавіце найбольш яркіх прадстаўнікоў палемічнай літаратуры XVII ст. *(Мялецій Сматрыцкі, Афанасій Філіповіч, Іпацій Пацей, Лаўрэнцій Зізаній.)*

ІХ конкурс — «Прапушчанае слова». *(У вершаваных радках неабходна ўзнавіць па сэнсе прапушчанае слова.)*

1. «Будучыня Беларусі — старажытныя... Скарыны». (...Кнігі.)

2. «Біблія — дзівосная рака / Яна бывае мелкай, і нават авечка можа перайсці! Але адначасна і глыбокай, калі і... змушаны плысці цераз яе!» (...Слон.)

3. «Сам гартаваны, як меч на кавадле паходнай. Доблесць пры ім афіцыйна лічылася першай якасцю...» (...Воіна.)

4. «Нябожчык Вінцук Марцінкевіч // Не сцерпіў такой нашай мукі, — // Паслухаўшы..., бярэ ён // Дуду беларускую ў рукі». (...Сэрца.)

X конкурс — «Разгадай крыжаванку»

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 1 |  |  |  |  |  | | | |  |
| 2 |  |  |  |  |  |  |  |  |  |
| 3 |  |  |  |  |  |  |  |  |  |
| 4 |  |  |  |  |  |  |  |  |  |
| 5 |  |  |  |  |  |  |  | | |
| 6 |  |  |  |  |  |  |
| 7 |  |  |  |  |  |  |

1. Асветнік, паслядоўнік Ф. Скарыны, надрукаваў «Катэхізіс».

2. Першая жанчына на Русі, якую царква кананізавала ў святыя.

3. Адзін з відаў мастацтва — мастацтва слова, творы пісьменнасці.

4. Назва эпохі XIV—XVI стст.

5. Дачка першага беларускага князя.

6. Імя дзеда Ефрасінні Полацкай, якога называлі Чарадзей.

7. Беларускі першадрукар.

*Адказы.*

Па вертыкалі: Беларус.

Па гарызанталі: 1. Будны. 2. Ефрасіння. 3. Літаратура. 4. Адраджэнне. 5.Рагнеда. 6. Усяслаў. 7. Скарына.

**4. Падвядзенне вынікаў усіх конкурсаў, вызначэнне пераможцаў.**

**5. Заключэнне.**

Настаўнік. Славу краіне і народу робяць таленавітыя людзі. Яны, дзеці зямлі беларускай, — наш гонар і сумленне. Вялікія і славутыя людзі стварылі і ствараюць імідж нашай Бацькаўшчыны ў свеце. Іх імёны, безумоўна, трэба ведаць і шанаваць.